		PED4102
Evaluering av PED4102 vår 2024

Evalueringen ble gjennomført 16.04 i siste del av det ordinære seminartilbudet med emneansvarlig og en av faglærerne tilstede. Studentene var på forhånd orientert om at emneevalueringen skulle finne sted. Evalueringen var planlagt gjennomført i par eller små grupper ved hjelp av mentimeter og med en felles oppsummering og diskusjon av synspunkter avslutningsvis. Fordi det var få studenter tilstede (seks av i alt 18 registrerte studenter) valgte vi i samråd med studentene å gjennomføre evalueringen som en felles diskusjon. 
Følgende synspunkter framkom:
Forelesninger og seminar på Blindern – emnets innhold
Stoffet som presenteres i forelesninger og seminar oppleves relevant og kvalifiserende i forhold til oppgaver som vil møte studentene i pedagogisk-psykologisk rådgivning. Noen forelesere har presentert kompetansemål for forelesningene, noe som har vært en støtte i tilegnelse av faglige begreper. Det har også vært en støtte at noen av foreleserne har innledet forelesningene sine med kort repetisjon av innhold og begreper fra forrige forelesning. Det har vært fint med en kombinasjon av tradisjonelle forelesninger og mer studentaktive læringsformer.
Studentene får tilgang til flere case ved starten av semesteret, til diskusjon i kollokviegrupper og til felles diskusjon mot slutten av semesteret. Selv om enkelte forelesere har laget referanser til casene, ble det anbefalte at lærerne i større grad trakk in casene i undervisningen der det er relevant. 
Det ble også uttrykt at emnet i stor grad fokuserer ulike lærevansker og at faglige perspektiver studentene har gjort seg kjent med tidligere i studiet, for eksempel knyttet til danning, har hatt liten plass i forelesningene. 

Statped-ekskursjonene
Enkelte temaer som dekkes av foreleserne på Blindern dekkes også av foreleserne på Statped (e.g. utviklingsmessige språkforstyrrelser, lesevansker, matematikk-vansker). Studentene ga uttrykk for at ekskursjonene til tross for en viss tematisk overlapping med tilbudet på Blindern fungerte godt og bidro til å gi flere perspektiver på tema og problemstillinger.
  
Pensumlitteraturen
Foreleserne har tatt utgangspunkt i og gjennomgående gitt referanser til pensum, noe studentene har satt pris på. Likedan har studentene satt pris på at forelesere har anbefalt supplerende litteratur som går ut over pensum. Studentene ønsker at pensum i større grad tar utgangspunkt i norske forhold. Den amerikanske pensumlitteraturen oppleves i en del tilfeller lite overførbar til norske betingelser og har dermed begrenset relevans. Studentene kan bli usikre når de skal finne gode oversettelser til norsk for fagbegreper de møter i den engelske litteraturen. 
Vurderingsformene
Vurderingsformene er hjemmeeksamen over to dager samt seminaroppgave over selvvalgt problemstilling utarbeidet i gruppe og presentert i seminar. Studentene uttrykte at de var fornøyd med vurderingsformene. Det ble framhevet at hensikten med den muntlige presentasjonen for medstudentene burde gjøres tydeligere. 

Studentenes arbeid med emnet gjennom semesteret 
Studentene opplever at arbeidsmengden knyttet til emnet varierer gjennom semesteret, men at den totale arbeidsmengden i andre semester av masterstudiet er stort. Studentene framhevet at det er nyttig å få oversikt over hvilke deler av pensum som dekkes i hver forelesning, men at det er vanskelig å finne tid til å være forberedt til den enkelte forelesning.

Emneansvarliges og faglærernes vurdering
Statped-tilbudet er et viktig supplement til forelesninger og seminarer på Blindern gjennom å være mer praksisorientert og i noen tilfeller også mer case-basert.  Hensikten med den muntlige presentasjonen av seminaroppgaven skal tydeliggjøres ytterligere for studentene. Når det gjelder pensum er det en utfordring å finne norsk-språklig litteratur som er tilstrekkelig forskningsbasert, men vi vil foreta en ny gjennomgang av pensumlitteraturen i den hensikt å følge opp studentenes synspunkter og forsøke å styrke relevansen for norske forhold. 

